God Beweeg Mense – JUIG!
Hier in 2016 het God groot planne met elke nuwe Nineve…ook met jou.
Jy het my amper tot trane beweeg," sê iemand vir my ná 'n preek. Eers het ek gedink dit is 'n kompliment, totdat ek koning Agrippa se woorde in Handelinge 26:28 onthou. Hy het eendag vir Paulus gesê hy beweeg hom byna om 'n Christen te word. "Amper is nog nie stamper nie," sou my oupa dadelik gesê het.
Toe besef ek dat ek al baie mense amper beweeg het tot trane, tot bekering, tot vernuwing…maar, dit is nie genoeg nie. Dit sal ook nooit wees nie, want as God nie die beweegwerk doen nie, is alles tevergeefs. Dit is presies wat in 2016 moet gebeur. Mense moet uit God se pad staan en ervaar hoe Hy Sy almag openbaar, soos die profeet Jona ook moes leer doen.
Op 'n verkeerde skip
Op 'n dag wou God vir Jona midde 'n storm van sonde en goddeloosheid in die stad Nineve ontplooi, maar hierdie profeet was nie lus hiervoor nie. Nineve was nie 'n goeie plek vir Godvresendes soos hy nie. Tog wou God juis vir Jona daar hê. Een gestuurde van die Here is altyd 'n oormag, ongeag waarheen Hy jou stuur. Jona was egter bang en gemaksugtig. Daarom het hy op die verkeerde skip geklim en weggevlug.
Ongehoorsaamheid dwarsboom nooit God se planne nie
God het Jona gou-gou van hierdie skip afgekry. Hy het 'n storm op die see gestuur, asook 'n vis om hom terug na Nineve toe te vervoer. Menslike ongehoorsaamheid dwars-boom nooit God se planne nie. Jona moes daardie eenman-weermag wees wat in die Naam van die Here 'n stad vanaf dood na die lewe verskuif. Nee wag, God sou al die verskuiwing doen; Jona moes maar net Sy amptelike spreekbuis wees. Jona moes preek en dan vinnig uit die pad staan sodat God se krag Nineve met hemelse sterkte kon tref.
Hy red ook die aan boord die "verkeerde skip"
In die proses om Jona van die boot af te kry, verrig God toe sommer nog 'n wonderwerk. Hy red ook die "verkeerde skip" se mense. Die Here gee nie net om vir Nineve nie, maar ook vir die passasiers en personeel van elke verkeerde skip. Vandag nog! Al is wie weet hoe-veel mense steeds op verkeerde bote vasgekeer – God daag elke keer op. Geen storm is ooit te sterk om Sy genade van koers af te waai nie; nie eens daardie kategorie-5-storms wat tans regoor die wêreld woed nie.
'n Ongenaakbare boodskap
Jona het uiteindelik in Nineve aangekom. Hy het toe net 'n "een-reël-preek" vir die stad voorberei: "Nog net 40 dae, dan word
Nineve vernietig." Dit is al. Nie 'n enkele stukkie genade word hier-mee saam ingemeng nie. Dit was net oordeel, want Jona het steeds sy eie kwessies met God en met nie-gelowiges gehad. God is egter eindeloos genadiger as Sy profeet. Hy gebruik dadelik hierdie "eenreël-preek" op 'n bonatuurlike manier vir Sy doeleinde.
Staan uit die pad uit sodat God die werk kan doen
Hy gebruik selfs 'n swak menslike erdekruik soos Jona, want hy het ten minste stotterend in Nineve opgedaag en nie weer gedros nie. Jona se swakheid het die Here gepas, want Hy deel Sy eer met geen mens nie, soos Hy in Jesaja 42:8 sê. 'n Sterk Jona sou die mense self probeer beweeg het. 'n Swak Jona staan nou haastig uit die pad uit sodat God Self die beweegwerk kan doen en Sy almag openbaar.
Sodra dit wil voorkom of geen koning, amptenaar of mens hulle meer aan God steur nie, gryp Hy in. Hy openbaar Sy teenwoordigheid op ongekende maniere in die mees sondige plekke op aarde. Hyself bereik Sy doel. Hy skuif berge. Hy verander stede. Hy breek die mag van goddeloosheid. Hy ruk mense in Nineve soos brandhout uit die vuur. Hy is die drie-enige Here, Hy is die Almagtige!
Hier in 2016 het God groot planne met elke nuwe Nineve…ook met jou. Niks en niemand sal Hom keer om in te gryp nie. Hy is aan die beweeg. Maak asseblief net seker jy is nie op 'n "veilige boot" iewers heen aan't vlug nie. God sal 'n storm en 'n vis stuur om jou terug op Sy koers te kry. Hy gaan jou in Nineve, én in die res van Suid-Afrika, ontplooi met jou kleivoete en al. Maak gereed om deur God beweeg te word! Maak gereed om Sy almag te ervaar. Vanjaar gaan God baie Nineve-vestings verower met Sy goedheid soos nooit tevore nie.